Só lyk die wêreld se lelikste hond…Scamp the Tramp (Foto: AP Photo/Noah Berger) Dit is nie duidelik watter tipe kruising Scamp the Tramp, die wenner van vanjaar se Lelikste Hond-kompetisie, is nie en hy het ŉ “uiters ronde lyfie”. Volgens die New York Times is hy ŉ hond met “kraalogies, sonder tande en kort stompies vir bene”. Scamp the Tramp het Vrydag met die gesogte titel weggestap by die Sonoma-Marin-fees in Petaluma, Kalifornië in die VSA. Yvonne Morones, Scamp se eienaar, het gesê sy het hom in 2014 op Petfinder gesien. “Ek het Scamp se foto gesien en dit is net soos Tinder vir honde,” het sy gesê. “Ek het hom gekies en was dadelik dol oor sy gesiggie!” Scamp het 18 ander honde uitgestof om uiteindelik as die lelikste hond gekroon te word. ŉ Pekinese genaamd Wild Thang het met die tweede prys weggestap en ŉ Chihuahua genaamd Tostito was derde. As die wenner het Scamp ŉ groot trofee gewen, met ŉ kontantprys van $1 500 en sal ook op die Today Show te sien wees. Scamp is nie net ŉ wenner van skoonheidskompetisies nie. Hy is ook ŉ terapiehond en word gebruik om graadeens te help lees. Hy het die Humane Society van Sonoma County verteenwoordig by ŉ geleentheid en verwelkom toeriste by die Sonoma County-lughawe. “Nou is hy Scamp the Champ, en nie meer Scamp the Tramp nie, sê Yvonne. ‘n Engelse bulhond genaamd Zsa Zsa was die 2018-wenner (Foto: AP Photo/Jeff Chiu) ‘n Napolitaanse bulhond genaamd Martha was die 2017-wenner (Foto: ANA) Die 2016-wenner (Foto: ANA) Die 2015-wenner (Foto: ANA)